อินเตอร์ลิ้งค์หวังกำไร150ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ปีนี้ลุ้นคลังต่อมาตรการลดภาษีบจ. รายได้โต30%แบ่งเค้กเข้มแข็ง
โพสต์ทูเดย์ — ILINK ลุ้นรัฐต่อมาตรการภาษี บจ. หวังกำไรสุทธิ 150 ล้านบาทปีนี้ หากไม่ต่อเหลือ 130 ล้านบาท ส่วนรายได้โต 30%
นายสมบัติ อนันตรัมพร ประธานกรรมการและกรรมการผู้จัดการ บริษัท อินเตอร์ลิ้งค์ คอมมิวนิเคชั่น (ILINK) และในฐานะเป็นประธานชมรมเอ็ม เอ ไอ ซีอีโอ เปิดเผยว่า บริษัทตั้งเป้าว่าปีนี้จะมีกำไรสุทธิ 150 ล้านบาท หรือเติบโตจากปีก่อนประมาณ 30% ที่ทำได้ 114 ล้านบาท หากกระทรวงการคลังให้ต่อมาตรการสิทธิประโยชน์ทางภาษีให้บริษัทจดทะเบียน (บจ.) ที่เข้าจดทะเบียนในตลาดหลักทรัพย์เสียภาษีนิติบุคคลเพียง 25% และตลาดหลักทรัพย์ เอ็ม เอ ไอ ที่ 20% แต่ในทางกลับกันหากไม่ต่อมาตรการภาษีคาดจะมีกำไรสุทธิที่ 130 ล้านบาท หรือโตเกือบ 20%
“เรื่องภาษีกำลังหารือกันอยู่ ซึ่งเบื้องต้นทราบว่าจะต่อมาตรการให้เพียงระยะสั้นเท่านั้น แต่ส่วนใหญ่อยากให้มาตรการนี้ใช้ระยะยาวไปเลย” นายสมบัติ กล่าว
สำหรับรายได้น่าจะทำได้ 1,500 ล้านบาท หรือโตขึ้นจากปีก่อน 30% ที่ทำได้ 1,116 ล้านบาท ซึ่งมาจากรายได้การจำหน่ายสายสัญญาณสื่อสารคอมพิวเตอร์และโทรคมนาคม 900 ล้านบาท และธุรกิจงานด้านวิศวกรรมอีก 600 ล้านบาท แต่หากภาครัฐประมูลงานเร็วก็มีความเป็นไปได้ว่ารายได้จะกระโดดไปถึง 2,000 ล้านบาท
“เราตั้งเป้าหมายผลการดำเนินงานปีนี้อยู่บนสมมติฐานมีความวุ่นวายทางการเมืองประกอบอยู่แล้ว ซึ่งเป็นการมองแบบอนุรักษนิยม ส่วนรายได้และกำไรที่เพิ่มขึ้นมาจากการฟื้นตัวของเศรษฐกิจ และเริ่มเห็นเม็ดเงินงบไทยเข้มแข็งกระจายสู่ภูมิภาค” นายสมบัติ กล่าว
ทั้งนี้ กระทรวงศึกษาธิการมีโครงการจัดซื้อคอมพิวเตอร์ให้โรงเรียนกว่า 1 หมื่นแห่ง ซึ่งเป็นผลดีต่อบริษัทโดยตรงกับสายสัญญาณคอมพิวเตอร์และตู้แล็บคอมพิวเตอร์ที่บริษัทมีส่วนแบ่งสูงสุดในตลาด
ด้านผลการดำเนินงานในช่วง 2 เดือนแรกที่ผ่านมามีแนวโน้มการขยายตัวที่ดีโดยเฉพาะการขายสายสัญญาณเฉลี่ยถึง 75 ล้านบาทต่อเดือน จากปีก่อนที่มียอดขายเฉลี่ย 60 ล้านบาทต่อเดือน
นายสมบัติ กล่าวต่อว่า งบลงทุนปีนี้ทั้งหมด 50 ล้านบาท เพื่อสร้างคลังสินค้าย่านรามอินทรา ขนาดพื้นที่ 6,000 ตารางเมตร คาดว่าเริ่มใช้งานได้ภายในไตรมาส 4 นี้ ช่วยให้บริษัทมีกำไรสูงขึ้นในอนาคต
ปีนี้บริษัทเตรียมเข้าประมูลงานใหม่กว่า 8,950 ล้านบาท และหวังว่าจะชนะได้งานไม่ต่ำกว่า 2,000 ล้านบาท ซึ่งจะรับรู้รายได้ตั้งแต่ปี 25532554 และขณะนี้บริษัทยังมีงานในมือ (แบ็กล็อก) ประมาณ 360370 ล้านบาท และคาดว่าจะรับรู้รายได้ทั้งหมดภายในปีนี้